တႃႇႁႂ်ႈၸႂ်ႁတ်းႁၢၼ်

မႂ်းမီးၸႂ်မေႃၵူဝ်ႁႄဝႆႉယူႇႁႃႉ၊ တႃႇတေႁဵတ်းသေလွင်ႈꧦၼၼ်ႉ မႂ်းတူၵ်းၸႂ်တိုၼ်ႇဝႆႉယူႇႁိုဝ်၊ ဢမ်ႇၼၼ်မႂ်းၵူဝ်ၵူၼ်းတင်းၼမ် ဢမ်ႇႁၼ်လီၼိူဝ်မႂ်းသေ ပဵၼ်ၸႂ်ဢမ်ႇႁတ်းယူႇၼႄႇ၊ ႁဵတ်းၸွမ်းၼင်ႇၶေႃႈၽၢႆႇတႂ်ႈၼႆႉလႄႈ မႂ်းတေၸၢင်ႈပဵၼ်ၵေႃႉဢၼ်မီးတၢင်းႁတ်းႁၢၼ်ၵေႃႉၼိုင်ႈလႆႈဢိူဝ်ႈ .....

႑. ႁူႉၶိုၼ်းတူဝ်ၸဝ်ႈၵဝ်ႇလႄႈ

ၵူၼ်းၵမ်ႈၼမ် ၶဝ်ႁူႉၶိုၼ်းတူဝ်ၵဝ်ႇၶဝ်ၶိုၼ်းဢိူဝ်ႈ၊ ၸဝ်ႈၵဝ်ႇႁဵတ်းပဵၼ်လႆႈႁိုဝ် ဢမ်ႇႁဵတ်းပဵၼ်လႆႈၼႆၼၼ်ႉ ၸဝ်ႈၵဝ်ႇၵူၺ်း ဢၼ်တေႁူႉလီသေပိူၼ်ႈ ...

႒. ႁႂ်ႈမေႃယွမ်းႁပ်ႉလွင်ႈၽိတ်း

ၵူၼ်းၵူႈၵေႃႉ ႁူႉတေၸၢင်ႈမေႃႁဵတ်းၽိတ်းၵၼ်ၵူႈၵေႃႉယူႇ ယွၼ်ႉၼၼ်ယႃႇပေၵူဝ်ဝႃႈမၼ်းတေၽိတ်း ယွမ်းႁပ်ႉမၼ်းႁႂ်ႈလႆႈလႄႈ ၼႆႉပဵၼ်လွင်ႈဢၼ်ၵူၼ်းႁတ်းႁၢၼ်ၶဝ်မီးၵၼ်ယူႇၵူႈၵေႃႉဢိူဝ်ႈ .....

႓. ႁႂ်ႈမေႃဝၢင်းၶႂၢင်ႉပၼ်ၶိုၼ်းတူဝ်ၵဝ်ႇ

ၵူၼ်းၵူႈၵေႃႉဢမ်ႇၵေႃႉဢၼ် perfect ( တဵမ်ထူၼ်ႈ ) လေႃႇ၊ ယွၼ်ႉၼၼ်မႂ်းၵေႃႈ တေဢမ်ႇ perfect ( တဵမ်ထူၼ်ႈ ) လႆႈၵူႈလွင်ႈၵူၺ်း၊ သင်ဝႃႈၸဝ်ႈၵဝ်ႇၶတ်းၸႂ်ၼင်ႇပွင်ပဵၼ်လႆႈသေယဝ်ႉ ဢမ်ႇဢွင်ႇမၢၼ်မႃးၼႆၸိုင် မႂ်းတေၸၢင်ႈဢမ်ႇဝၢင်းၶႂၢင်ႉပၼ်တူဝ်ၵဝ်ႇလႆႈဢိူဝ်ႈ၊ သင်ပဵၼ်ၸိူင်ႉၼႆမႃးၸိုင် ၶတ်းၸႂ်ႁႂ်ႈမေႃဝၢင်းၶႂၢင်ႉပၼ်တူဝ်ၵဝ်ႇၶိုၼ်းလႄႈ .....

႔. ယႃႇပေသႂ်ႇၸႂ်ၵႂၢမ်းလၢတ်ႈပိူၼ်ႈ

မႂ်းႁဵတ်းပဵၼ်လႆႈယူႇသေတႃႉ သင်ဢဝ်ၵႂၢမ်းပိူၼ်ႈသႂ်ႇၸႂ်ယူႇၼႆၸိုင် သၢႆငၢႆလီꧦၶွင်မႂ်းၼၼ်ႉၵေႃႈ ၸၢင်ႈတေလုတ်ႈမိုဝ်းၵႂႃႇဢိူဝ်ႈ၊ ဢဝ်ၸႂ် ဢဝ်ဢွၵ်းဢေႃၶွင်ၸဝ်ႈၵဝ်ႇဝူၼ်ႉသေ သင်မၼ်ႈၸႂ်ယဝ်ႉၸိုင် ႁဵတ်းၵႂႃႇၵမ်းလဵဝ်လႄႈ .....

႕. သွၼ်ဢဝ်ၶေႃႈၵႂၢမ်းဢၼ်ဝႃႈ yes ၼႆၼၼ်ႉလႄႈ

ဢမ်ႇပႆႇႁဵတ်းသၢင်ႈတူၺ်းသေပွၵ်ႈသေယဝ်ႉ ယႃႇပေလၢတ်ႈဝႃႈ ဢမ်ႇႁဵတ်းပဵၼ်လႆႈၼႆၼၼ်ႉလႄႈ၊ မႂ်းတေဢမ်ႇႁဵတ်းပဵၼ်လႆႈၵူႈလွင်ႈၼႆသေတႃႉ မၢင်လွင်ႈတႄႉ မႂ်းတေလႆႈၸၢမ်းႁဵတ်းတူၺ်းသေၵွၼ်ႇ ၸင်ႇတေႁူႉလႆႈဢိူဝ်ႈ .....

႖. ယႃႇပေယွမ်းၵၢၼ်ႉ

ယွၼ်ႉလွင်ႈၽိတ်းပိူင်ႈသေယဝ်ႉ သင်ဝႃႈမႂ်းလႆႈတူၵ်းသုမ်းၵႂႃႇၸိုင် ထုၵ်ႇလီၶတ်းၸႂ်တူၺ်းထႅင်ႈပွၵ်ႈၼိုင်ႈဢိူဝ်ႈ ၵေႃႉဢၼ်မီးၸႂ်ႁတ်းႁၢၼ်ၶဝ်ၼႆႉ ၶဝ်မီး ဝိရိယၵၼ်ၵူႈၵေႃႉဢိူဝ်ႈ၊ ၸၢတ်ႈပၢၼ်ဢၼ်ဝႃႈၼၼ်ႉၵေႃႈ သင်ဝႃႈၸဝ်ႈၵဝ်ႇဢမ်ႇယွမ်းသုမ်းၼႆၸိုင် မၼ်းတိုၼ်းတေဢမ်ႇၵၢၼ်ႉသုမ်းလေႃႇ ....

႗. ယႃႇပေၵဵင်ၸႂ်

သင်ဝႃႈမီးသေလွင်ႈꧦမႃးသုၵ်ႉယုင်ႈၸွမ်းမႂ်းၼႆၸိုင် မႂ်းတေမီးလွင်ႈမေႃၵဵင်ၸႂ်ဢိူဝ်ႈ၊ ၵူၼ်းသေၵေႃႉꧦ တေမႃးလၢတ်ႈၵႂၢမ်းတေႃႇမႂ်း ယၢမ်းမိူဝ်ႈမႂ်းဢမ်ႇတၼ်းလႄႈ တေမေႃတုၵ်းယွၼ်း ႁႂ်ႈမႂ်းႁဵတ်းပၼ် လွင်ႈဢၼ်မႂ်းပႆႇပွင်ပဵၼ်လႆႈၼၼ်ႉဢိူဝ်ႈ သင်ပဵၼ်ၼင်ႇၼၼ်မႃးၸိုင် မႂ်းထုၵ်ႇလီထဵင်ၶိုၼ်းၼၼ်ႉ လီသေပိူၼ်ႈယဝ်ႉ။

႘. ဢၼ်ထုၵ်ႇလီမူၼ်ႉမႄးၼၼ်ႉၵေႃႈ မူၼ်ႉမႄးသေလႄႈ

ၵူၼ်းမၢင်ၸိူဝ်း ၶဝ်ႁူႉတၢင်းယၢမ်ႈဢမ်ႇလီၶဝ်ယူႇၼႆသေတႃႉ ၶဝ်ဢမ်ႇဝူၼ်ႉတႃႇတေမူၼ်ႉမႄးၶိုၼ်း၊ ၵေႃႉဢၼ်မီးၸႂ်ႁတ်းၶဝ်တႄႉၸိုင် သင်ၶဝ်ႁူႉႁၼ်လွင်ႈၽိတ်းၶဝ်ယဝ်ႉၸိုင် ၶဝ်ၶတ်းၸႂ် တႃႇတေမူၼ်ႉမႄးပႅတ်ႈၵမ်းလဵဝ်ဢိူဝ်ႈ .....

႙. ဝႆႉၸႂ်လွင်ႈဢၼ်ႁၼ်လီၼၼ်ႉလႄႈ

လွင်ႈၼႆႉၵေႃႈ ပဵၼ်ဢၼ်လွင်ႈယႂ်ႇသေပိူၼ်ႈယူႇယဝ်ႉ။ ၵေႃႉဢၼ်မီးၸႂ်ၵူဝ်ႁေၶဝ်တႄႉ ၶဝ်မႆႈၸႂ်ၸွမ်း လွင်ႈဢၼ်ပႆႇပဵၼ်မႃးၼၼ်ႉဢိူဝ်ႈ၊ ဢဝ်လွင်ႈဢၼ်ဢမ်ႇႁၼ်လီၼၼ်ႉသေ ၶၢႆႉလၢႆႈပဵၼ် လွင်ႈဢၼ်ႁၼ်လီသေလႄႈ လွင်ႈၼႆႉတေႁဵတ်းႁႂ်ႈ လွင်ႈၵူဝ်ႁေလူတ်းယွမ်းလူင်းၵႂႃႇဢိူဝ်ႈ .....

ၼပ်ႉယမ်ထိုင်ၵူႈၵေႃႉသေ
ဝၼ်းၼုမ်ႇ - ထုင်ႉၼွင်မွၼ် ( ဝဵင်းသဵဝ်ႈၶမ်း )
႒႔. ႗. ႒႐႑႘ ဝၼ်းၽတ်း